Lupta de pe valea Uzului a fost o acțiune militară de nivel tactic desfășurată pe Frontul român, în timpul campaniei din anul 1916 a participării României la Primul Război Mondial. Ea s-a desfășurat în perioada 1/14-14/27 octombrie 1916 și a avut ca rezultat victoria forțelor române ale "Diviziei 7 Infanterie," aflate în defensivă, împotriva celor ale "Diviziei 39 Infanterie Honvéd" a Puterilor Centrale, aflate în ofensivă. Lupta a făcut parte din Operația de apărare a trecătorilor Carpaților.